Hans Kristian Skibby (DF), 2005-03-11:
Formålet med lovforslagene nr. L 54, L 55 og L 56, fremsat af forsvarsministeren, er at afløse den nuværende militære straffe- og retsplejelov fra 1973.
Samtidig muliggør lovforslagene en gennemgribende og tiltrængt revision af loven.
Lovændringerne har været længe undervejs, og Folketinget skal helt tilbage til 1999, da man via Forsvarsministeriet nedsatte udvalget til revision af den militære straffe- og retsplejelovgivning.
Udvalget har siden arbejdet med lovområdet, og i januar 2004 afgav udvalget betænkning.
I Dansk Folkeparti hilser vi revisionen velkommen, men vil også knytte et par kommentarer til dele af det fremsatte forslag.
I forbindelse med revisionsarbejdet har udvalget skullet vurdere behovet for en særlig straffe- og retsplejelovgivning, herunder de eksisterende regler for disciplinarmidler.
Dansk Folkeparti kan tilslutte sig forsvarsministerens kommentarer i den skriftlige fremsættelse, hvor der lægges vægt på, at udvalget har vurderet, at der fortsat er behov for en særlig militær straffeog retsplejelov for pligtforsømmelser begået i fredstid af militært ansatte og værnepligtigt personel.
Der er endvidere tale om en betydelig afkriminalisering i forhold til gældende bestemmelser, idet strafansvar foreslås begrænset til de mere grove forhold, altså forhold, der direkte skyldes grov uagtsomhed.
Dansk Folkeparti savner dog i det fremsatte forslag en lovmæssig præcisering af de problemstillinger, der kan være i, at danske soldater med en anden etnisk baggrund end dansk udsendes til eksempelvis FN-opgaver.
Her kan f.eks. Israel-Palæstina-problematikken eller Irak være områder, hvor der kan opstå problemer.
Det fremsatte forslag til militær straffelov beskriver klart de enkelte bestemmelser, hvor man enten supplerer eller fraviger reglerne i den almindelige straffelov.
Her tænker jeg specielt på beskrivelsen af de tre områder: pligtforsømmelser begået i fredstid, pligtforsømmelser begået under væbnede konflikter og forbrydelser generelt imod det militære forsvar.
Hvis man kigger på det fremsatte forslag til militær retsplejelov, indeholder forslaget bestemmelser for militære straffesager, som henholdsvis supplerer og fraviger reglerne i retsplejeloven, hvad angår behandlingen af straffesagerne.
Med hensyn til den nye militære disciplinarlov anerkender Dansk Folkeparti fornuften i, at dette område udskilles fra den nuværende militære retsplejelov.
Således støtter Dansk Folkeparti, at der med den nye disciplinarlov sker en klar adskillelse af strafansvar og disciplinaransvar.
Dansk Folkeparti har noteret sig de indkomne høringssvar, hvori bl.a. Landsforeningen for Beskikkede Advokater har udtrykt bekymring over de i visse tilfælde skærpede strafferammer.
Dansk Folkeparti finder dog ikke, at de fremførte begrundelser er stærke nok til, at man bør overveje at ændre på de skærpede strafferammer for forbrydelser begået under væbnet konflikt.
I § 18 står der at læse: »Den overordnede, der forsætligt ved handling eller i ord groft krænker en underordnet, straffes med bøde eller fængsel i indtil 6 måneder.«
Her står nemlig at læse: »Handlingen eller udsagnet skal derimod ud fra en objektiv vurdering være egnet til at virke krænkende ...«.
Det vil jeg gerne gentage endnu en gang: »Handlingen eller udsagnet skal derimod ud fra en objektiv vurdering være egnet til at virke krænkende ...«.
Ja, jeg ved ikke, om gentagelsen forøgede Tingets medlemmers evne til at forstå denne begrundelse, men i Dansk Folkeparti anerkender vi ikke denne begrundelse som andet end det rene nonsens, idet enhver vurdering altid vil være subjektiv.
Derfor anmoder Dansk Folkeparti om, at denne sproglige selvmodsigelse skrives ud af det endelige lovforslag.
Med disse kommentarer vil jeg hermed på vegne af Dansk Folkeparti støtte en gennemførelse af de tre fremsatte lovforslag, dog med min sidste kommentar i frisk erindring.